《尚方崖赴刘次山馆见过》
宋代·张埴

梅阴踏雨拾笋花，鸦鸦溪上来笋车。
插头林隙不敢问，怕是天笋山人家。
入门涵衣花雨湿，执手无言惟作泣。
十年尘土不可诗，顶破饭颗山头笠。
呼儿剪韭为杯盘，脱套一段春宵欢。
连州政自厌百舌，几语换诗春风寒。
如今尚父何须钓，遇是青山且吟啸。
溪翁说到白发今，前度桃花也陪笑。
故人不解赠马鞭，长吟耵送吾庐前。
丁宁传语东道主，记得石鼎新诗联。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。